ไทย-ลาว มุ่งแก้ปัญหายาเสพติด การลักลอบเข้าเมือง การค้ามนุษย์และหมอกควันชายแดนร่วมกัน
พลเอก ประวิตร วงษ์สุวรรณ รองนายกกรัฐมนตรี ให้การต้อนรับ พลเอก จันสะหมอน จันยาลาด รองนายกกรัฐมนตรีและรัฐมนตรีว่าการกระทรวงป้องกันประเทศ สปป.ลาว และคณะ ในโอกาสเป็นประธานร่วม คณะกรรมการร่วมมือรักษาความสงบเรียบร้อยตามชายแดนทั่วไป ไทย - ลาว ( GBC ) ครั้งที่ 27 ณ โรงแรมคอนราด กทม. ก่อนการประชุม ทั้งสองฝ่ายหารือร่วมกัน ถึงการฟื้นฟูความร่วมมือระหว่างกันหลังสถานการณ์โรคระบาดกลับสู่ภาวะปกติและการแก้ปัญหาความมั่นคง ที่เป็นปัญหาร่วมกัน ทั้งปัญหายาเสพติด การค้ามนุษย์ การลักลอบเข้าเมืองผิดกฎหมายและปัญหาจากแก๊งคอลเซ็นเตอร์ รวมทั้งการเสริมความเข้มแข็งหมู่บ้านคู่ขนานตามแนวชายแดน  การประชุมร่วม GBC ทั้งสองฝ่ายแสดงความยินดีต่อผลสำเร็จการปฎิบัติงานรอบปีที่ผ่านมาและยังคงปฏิบัติตามความตกลงด้านความมั่นคงชายแดนร่วมกันอย่างเคร่งครัด มีการจัดประชุมระดับต่างๆ การแลกเปลี่ยนการเยือน แลกเปลี่ยนวัฒนธรรมและกีฬา ด้านการแพทย์ทหาร ตลอดจนแลกเปลี่ยนที่นั่งการศึกษาหลักสูตรทางทหารระหว่างกัน นอกจากนั้น ทั้งสองฝ่ายยังคงยืนยัน ที่จะดำรงและเพิ่มความร่วมมือที่มีอยู่ให้มากยิ่งขึ้นในทุกๆ ด้าน และยังเห็นชอบที่ฝ่ายไทย จะให้ทุนการศึกษาหลักสูตรการแพทย์ทหาร ระยะสั้นและระยะยาว รวมทั้งมีความร่วมมือในการแก้ปัญหาหมอกควันข้ามแดน การแลกเปลี่ยนศึกษาดูงานของนายทหาร การเข้ารับการอบรมในโครงการตามพระราชดำริด้านการเกษตร และที่สำคัญที่สุด ที่ประชุมเห็นชอบร่วมกันสกัดกั้นการขนส่งยาเสพติดและการลักลอบเข้าเมืองโดยผิดกฎหมายร่วมกัน  เพื่อสันติภาพและประโยชน์สุขของประชาชนตามชายแดนของทั้งสองประเทศ